CELEX: 
Language: el
Date: 2017-12-15 00:00:00
Title: EΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ για τα τεχνικά πρότυπα των χαρακτηριστικών ασφαλείας που εφαρμόζονται στα προϊόντα καπνού

EΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
            
            
               της 15.12.2017
            
            
               για τα τεχνικά πρότυπα των χαρακτηριστικών ασφαλείας που εφαρμόζονται στα προϊόντα καπνού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη την οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ
                  1
               , και ιδίως το άρθρο 16 παράγραφος 2,
            
            
               Εκτιμώντας τα ακόλουθα:
            
            
               (1)Η οδηγία 2014/40/ΕΕ προβλέπει ότι όλες οι μονάδες συσκευασίας των προϊόντων καπνού που διατίθενται στην αγορά πρέπει να φέρουν απαραβίαστο χαρακτηριστικό ασφαλείας, που αποτελείται από ορατά και αόρατα στοιχεία, προκειμένου να διευκολύνεται η εξακρίβωση της γνησιότητας των προϊόντων καπνού. Θα πρέπει να καθοριστούν τεχνικά πρότυπα για ένα σύστημα χαρακτηριστικών ασφαλείας.
            
            
               (2)Τα χαρακτηριστικά ασφαλείας μαζί με το σύστημα για τη διασφάλιση της ιχνηλασιμότητας των προϊόντων καπνού, το οποίο προβλέπεται στο άρθρο 15 της οδηγίας 2014/40/ΕΕ και καθορίζεται στον εκτελεστικό κανονισμό (EE) …/… της Επιτροπής για τα τεχνικά πρότυπα για τη δημιουργία και τη λειτουργία συστήματος ιχνηλασιμότητας για τα προϊόντα καπνού [C(2017) 8429 final της 15.12.2017]
                  2
               , θα πρέπει να καθιστούν δυνατή την παρακολούθηση και αποτελεσματικότερη επιβολή της συμμόρφωσης των προϊόντων καπνού με την οδηγία 2014/40/ΕΕ.
            
            
               (3)Οι κοινοί κανόνες για τα πρότυπα των χαρακτηριστικών ασφαλείας στην Ένωση είναι ουσιαστικής σημασίας, καθώς αποκλίνουσες και ανεπαρκώς ακριβείς εθνικές απαιτήσεις ενδέχεται να υπονομεύσουν τις προσπάθειες να βελτιωθεί η συμμόρφωση των προϊόντων καπνού με τις κανονιστικές ρυθμίσεις της Ένωσης για τα προϊόντα καπνού. Ένα πιο εναρμονισμένο πλαίσιο για τα χαρακτηριστικά ασφαλείας σε όλα τα κράτη μέλη θα διευκολύνει επίσης τη λειτουργία της εσωτερικής αγοράς νόμιμων προϊόντων καπνού. 
            
            
               (4)Τα τεχνικά πρότυπα των χαρακτηριστικών ασφαλείας θα πρέπει να λαμβάνουν δεόντως υπόψη τον υψηλό βαθμό καινοτομίας που υπάρχει στον εν λόγω τομέα, παρέχοντας παράλληλα τη δυνατότητα στις αρμόδιες αρχές των κρατών μελών να ελέγχουν τη γνησιότητα των προϊόντων καπνού με αποτελεσματικό τρόπο. Κάθε κράτος μέλος θα πρέπει να είναι σε θέση να καθορίζει τον συνδυασμό ή τους συνδυασμούς στοιχείων εξακρίβωσης της γνησιότητας που θα χρησιμοποιούνται για την κατάρτιση των χαρακτηριστικών ασφαλείας που θα εφαρμόζονται στα προϊόντα καπνού που κατασκευάζονται ή που εισάγονται στο έδαφός του. Ο συνδυασμός ή οι συνδυασμοί που θα χρησιμοποιούνται θα πρέπει να περιλαμβάνουν ορατά και αόρατα στοιχεία. Σύμφωνα με τα διεθνή πρότυπα, τα αόρατα στοιχεία, που δεν είναι άμεσα αντιληπτά από τις ανθρώπινες αισθήσεις, μπορούν επίσης να καθορίζονται με βάση την πολυπλοκότητα του εξοπλισμού που είναι απαραίτητος για την εξακρίβωση της γνησιότητάς τους. Για να μεγιστοποιηθεί η ανθεκτικότητα των χαρακτηριστικών, είναι σκόπιμο να απαιτείται η χρήση ενός τουλάχιστον αόρατου στοιχείου η εξακρίβωση της γνησιότητας του οποίου απαιτεί τη χρήση ειδικά κατασκευασμένων εργαλείων ή επαγγελματικού εργαστηριακού εξοπλισμού. Η συμπερίληψη ποικιλίας διαφορετικών ειδών στοιχείων εξακρίβωσης της γνησιότητας σε ένα χαρακτηριστικό ασφαλείας θα πρέπει να εξασφαλίζει την απαραίτητη ισορροπία μεταξύ ευελιξίας και υψηλού επιπέδου ασφάλειας. Στο πλαίσιο αυτό, θα πρέπει να παρέχεται επίσης η δυνατότητα στα κράτη μέλη να λαμβάνουν υπόψη νέες καινοτόμες λύσεις, ικανές να ενισχύσουν περαιτέρω την αποτελεσματικότητα των χαρακτηριστικών ασφαλείας.
            
            
               (5)Ο συνδυασμός διαφόρων στοιχείων εξακρίβωσης της γνησιότητας θα πρέπει να απαιτείται ως βασικό βήμα για να διασφαλίζεται ότι η ακεραιότητα του τελικού χαρακτηριστικού ασφαλείας που εφαρμόζεται σε ένα προϊόν καπνού είναι καλά προστατευμένη.
            
            
               (6)Η σημασία της διασφάλισης της ανθεκτικότητας του συστήματος για τα χαρακτηριστικά ασφαλείας αναγνωρίζεται από διεθνώς αναγνωρισμένα πρότυπα
                  3
               . Για τον σκοπό αυτό θα πρέπει να θεσπιστούν πρόσθετες διασφαλίσεις, οι οποίες θα προστατεύουν, στον μεγαλύτερο δυνατό βαθμό, τα χαρακτηριστικά ασφαλείας και τα επιμέρους στοιχεία τους εξακρίβωσης της γνησιότητας από εσωτερικές και εξωτερικές απειλές. Ως εκ τούτου, θα πρέπει να απαιτείται τουλάχιστον ένα από τα στοιχεία εξακρίβωσης της γνησιότητας κάθε χαρακτηριστικού ασφαλείας να παρέχεται από ανεξάρτητο τρίτο πάροχο λύσεων, ώστε να μειώνεται το ενδεχόμενο επιθέσεων από πρόσωπα ή οντότητες που έχουν άμεση ή έμμεση σχέση με τον παραγωγό ή τον δημιουργό των στοιχείων εξακρίβωσης της γνησιότητας που χρησιμοποιήθηκαν για την ανάπτυξη του χαρακτηριστικού ασφαλείας. Επιπλέον, προκειμένου να διασφαλίζεται η διαρκής τήρηση της απαίτησης για ανεξαρτησία, η οποία είναι κρίσιμη για τη διασφάλιση και τη διατήρηση της ακεραιότητας των χαρακτηριστικών ασφαλείας σε ολόκληρη την Ένωση, οι διαδικασίες για την παρακολούθηση της συμμόρφωσης προς τα κριτήρια ανεξαρτησίας που προβλέπονται στην παρούσα απόφαση θα πρέπει να υπόκεινται σε περιοδική επανεξέταση από την Επιτροπή. Τα πορίσματα της επανεξέτασης θα πρέπει να δημοσιεύονται από την Επιτροπή και να συμπεριλαμβάνονται στην έκθεση σχετικά με την εφαρμογή της οδηγίας 2014/40/ΕΕ που προβλέπεται στο άρθρο 28 της εν λόγω οδηγίας.
            
            
               (7)Πολλά κράτη μέλη επιβάλλουν τη χρήση φορολογικών επισημάτων ή εθνικών αναγνωριστικών σημάτων για φορολογικούς σκοπούς. Τα εν λόγω κράτη μέλη θα πρέπει να έχουν τη δυνατότητα να επιτρέπουν τη χρήση των επισημάτων ή των αναγνωριστικών σημάτων τους ως χαρακτηριστικό ασφαλείας, υπό τον όρο της πλήρωσης των απαιτήσεων του άρθρου 16 της οδηγίας 2014/40/ΕΕ και της παρούσας απόφασης. Προκειμένου να μετριαστεί κάθε περιττή οικονομική επιβάρυνση, τα κράτη μέλη των οποίων τα φορολογικά επισήματα ή τα εθνικά αναγνωριστικά σήματα δεν πληρούν μία ή περισσότερες από τις απαιτήσεις του άρθρου 16 της οδηγίας 2014/40/ΕΕ και της παρούσας απόφασης θα πρέπει να έχουν τη δυνατότητα να χρησιμοποιούν τα φορολογικά επισήματα ή τα εθνικά αναγνωριστικά σήματά τους ως μέρος του χαρακτηριστικού ασφαλείας. Στις περιπτώσεις αυτές, τα κράτη μέλη θα πρέπει να διασφαλίζουν ότι οι κατασκευαστές και οι εισαγωγείς προϊόντων καπνού είναι ενήμεροι σχετικά με τα πρόσθετα στοιχεία εξακρίβωσης της γνησιότητας που απαιτούνται για την ανάπτυξη ενός χαρακτηριστικού ασφαλείας που συμμορφώνεται με όλες τις νομοθετικές απαιτήσεις.
            
            
               (8)Για να διασφαλίζεται η ακεραιότητα των χαρακτηριστικών ασφαλείας και να προστατεύονται από εξωτερικές επιθέσεις, αυτά θα πρέπει να εφαρμόζονται είτε με επίθεση είτε με εκτύπωση είτε με συνδυασμό των δύο, κατά τρόπο που να τα προστατεύει από το ενδεχόμενο αντικατάστασης, επαναχρησιμοποίησης ή τροποποίησής τους με οποιονδήποτε τρόπο. Εκτός αυτού, τα χαρακτηριστικά ασφαλείας θα πρέπει να επιτρέπουν την ταυτοποίηση και την εξακρίβωση της γνησιότητας μιας επιμέρους μονάδας συσκευασίας προϊόντος καπνού καθ’ όλη τη διάρκεια της περιόδου που το προϊόν καπνού διατίθεται στην αγορά.
            
            
               (9)Για να καθίσταται δυνατή η εξακρίβωση της γνησιότητας των προϊόντων καπνού και, ως εκ τούτου, να ενισχυθεί η καταπολέμηση του παράνομου εμπορίου προϊόντων καπνού στην Ένωση, θα πρέπει να παρέχονται, κατόπιν αιτήματος, στα κράτη μέλη και στην Επιτροπή δείγματα προϊόντων που μπορούν να χρησιμοποιηθούν ως προϊόντα αναφοράς για τους σκοπούς εργαστηριακής ανάλυσης. Επιπλέον, προκειμένου να μπορούν οι αρμόδιες αρχές ενός κράτους μέλους να εξακριβώνουν τη γνησιότητα των προϊόντων καπνού που προορίζονται για την εθνική αγορά άλλου κράτους μέλους, τα κράτη μέλη θα πρέπει να αλληλοβοηθούνται ανταλλάσσοντας τα προϊόντα αναφοράς που λαμβάνουν, καθώς και, στο μέτρο του δυνατού, μοιραζόμενα τις γνώσεις και την εμπειρογνωμοσύνη που διαθέτουν.
            
            
               (10)Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 25 της οδηγίας 2014/40/ΕΕ,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Αντικείμενο
            
            
               Η παρούσα απόφαση καθορίζει τα τεχνικά πρότυπα για τα χαρακτηριστικά ασφαλείας που εφαρμόζονται στις μονάδες συσκευασίας προϊόντων καπνού που διατίθενται στην αγορά της Ένωσης.
            
            
               Άρθρο 2
            
            
               Ορισμοί
            
            
               Για τους σκοπούς της παρούσας, επιπλέον των ορισμών που προβλέπονται στο άρθρο 2 της οδηγίας 2014/40/ΕΕ, ισχύουν οι ακόλουθοι ορισμοί:
            
            
               α)«στοιχείο εξακρίβωσης της γνησιότητας»: στοιχείο ενός χαρακτηριστικού ασφαλείας·  
            
            
               β)«εμφανές»: άμεσα αντιληπτό από μία ή περισσότερες από τις ανθρώπινες αισθήσεις, χωρίς προσφυγή σε εξωτερικές συσκευές. Η κατηγορία λύσεων εξακρίβωσης της γνησιότητας «εμφανείς» η οποία αναφέρεται στο πρότυπο ISO 12931:2012 θεωρείται ότι εμπίπτει στον εν λόγω ορισμό·
            
            
               γ)«ημισυγκαλυμμένο»: μη άμεσα αντιληπτό από τις ανθρώπινες αισθήσεις, αλλά ανιχνεύσιμο με τις εν λόγω αισθήσεις μέσω της χρήσης εξωτερικών συσκευών, όπως φακού υπεριώδους ακτινοβολίας (UV) ή ειδικού στυλό ή μαρκαδόρου, που δεν απαιτούν ειδικές γνώσεις ή εξειδικευμένη κατάρτιση. Η κατηγορία λύσεων εξακρίβωσης της γνησιότητας με έτοιμα προς χρήση εργαλεία του εμπορίου «ημισυγκαλυμμένες» η οποία αναφέρεται στο πρότυπο ISO 12931:2012 θεωρείται ότι εμπίπτει στον εν λόγω ορισμό·
            
            
               δ)«συγκαλυμμένο»: μη άμεσα αντιληπτό από τις ανθρώπινες αισθήσεις και ανιχνεύσιμο μόνο με τη χρήση ειδικά κατασκευασμένων εργαλείων ή επαγγελματικού εργαστηριακού εξοπλισμού. Η κατηγορία λύσεων εξακρίβωσης της γνησιότητας που απαιτεί ειδικά κατασκευασμένα εργαλεία και εργαστηριακή ανάλυση «συγκαλυμμένες» η οποία αναφέρεται στο πρότυπο ISO 12931:2012 θεωρείται ότι εμπίπτει στον εν λόγω ορισμό·
            
            
               Άρθρο 3
            
            
               Χαρακτηριστικό ασφαλείας
            
            
               1.Τα κράτη μέλη επιβάλλουν τα χαρακτηριστικά ασφαλείας να αποτελούνται από τουλάχιστον πέντε ειδών στοιχεία εξακρίβωσης της γνησιότητας, από τα οποία τουλάχιστον: 
            
            
               α)ένα είναι εμφανές·
            
            
               β)ένα είναι ημισυγκαλυμμένο· 
            
            
               γ)ένα είναι συγκαλυμμένο. 
            
            
               2.Τα κράτη μέλη επιβάλλουν τουλάχιστον ένα από τα στοιχεία εξακρίβωσης της γνησιότητας που αναφέρονται στην παράγραφο 1 να παρέχεται από ανεξάρτητο τρίτο πάροχο και να πληροί τις απαιτήσεις που ορίζονται στο άρθρο 8.
            
            
               3.Κάθε κράτος μέλος κοινοποιεί στους κατασκευαστές και στους εισαγωγείς προϊόντων καπνού τον συνδυασμό ή τους συνδυασμούς στοιχείων εξακρίβωσης της γνησιότητας που πρέπει να χρησιμοποιούνται στα χαρακτηριστικά ασφαλείας που εφαρμόζονται στις μονάδες συσκευασίας προϊόντων καπνού που διατίθενται στην αγορά του. 
            
            
               Τα στοιχεία εξακρίβωσης της γνησιότητας που αναφέρονται στο πρώτο εδάφιο μπορούν να περιλαμβάνουν οποιοδήποτε από τα εμφανή, ημισυγκαλυμμένα και συγκαλυμμένα στοιχεία εξακρίβωσης της γνησιότητας που καθορίζονται στο παράρτημα.
            
            
               4.Η κοινοποίηση της παραγράφου 3 πραγματοποιείται το αργότερο στις 20 Σεπτεμβρίου 2018. Κάθε μεταγενέστερη τροποποίηση του συνδυασμού ή των συνδυασμών στοιχείων εξακρίβωσης της γνησιότητας κοινοποιείται από τα κράτη μέλη στους κατασκευαστές και τους εισαγωγείς προϊόντων καπνού τουλάχιστον έξι μήνες πριν από την ημερομηνία κατά την οποία προβλέπεται να τεθεί σε ισχύ η τροποποίηση. 
            
         
         
            
               Άρθρο 4
            
            
               Χρήση φορολογικών επισημάτων ως χαρακτηριστικό ασφαλείας
            
            
               1.Τα κράτη μέλη που επιτρέπουν να χρησιμοποιούνται φορολογικά επισήματα ή εθνικά αναγνωριστικά σήματα τα οποία εξυπηρετούν φορολογικούς σκοπούς για την ανάπτυξη χαρακτηριστικών ασφαλείας διασφαλίζουν ότι τα τελικά χαρακτηριστικά ασφαλείας πληρούν τις απαιτήσεις του άρθρου 3 της παρούσας απόφασης και του άρθρου 16 της οδηγίας 2014/40/ΕΕ. 
            
            
               2.Αν το φορολογικό επίσημα ή το εθνικό αναγνωριστικό σήμα για φορολογικούς σκοπούς που προορίζεται για χρήση ως χαρακτηριστικό ασφαλείας δεν πληροί μία ή περισσότερες από τις απαιτήσεις της παραγράφου 1, χρησιμοποιείται μόνο ως μέρος του χαρακτηριστικού ασφαλείας. Στις περιπτώσεις αυτές, τα κράτη μέλη διασφαλίζουν ότι οι κατασκευαστές και οι εισαγωγείς προϊόντων καπνού είναι ενήμεροι σχετικά με τα πρόσθετα είδη στοιχείων εξακρίβωσης της γνησιότητας που απαιτούνται για την ανάπτυξη συμμορφούμενου χαρακτηριστικού ασφαλείας.
            
            
               3.Οι πληροφορίες που αναφέρονται στην παράγραφο 2 κοινοποιούνται στους κατασκευαστές και τους εισαγωγείς προϊόντων καπνού το αργότερο μέχρι τις 20 Σεπτεμβρίου 2018. Κάθε μεταγενέστερη πληροφορία σχετικά με αλλαγές στο φορολογικό επίσημα ή το εθνικό αναγνωριστικό σήμα για φορολογικούς σκοπούς που προορίζεται για χρήση ως χαρακτηριστικό ασφαλείας κοινοποιείται στους κατασκευαστές και τους εισαγωγείς προϊόντων καπνού τουλάχιστον έξι μήνες πριν από την ημερομηνία κατά την οποία προβλέπεται να τεθεί σε ισχύ η τροποποίηση, υπό την προϋπόθεση ότι η πληροφορία αυτή τους είναι απαραίτητη για την ανάπτυξη συμμορφούμενου χαρακτηριστικού ασφαλείας.  
            
            
               Άρθρο 5
            
            
               Εφαρμογή των χαρακτηριστικών ασφάλειας στις μονάδες συσκευασίας
            
            
               1.Τα κράτη μέλη επιβάλλουν να εφαρμόζονται τα χαρακτηριστικά ασφαλείας στις μονάδες συσκευασίας προϊόντων καπνού με οποιαδήποτε από τις ακόλουθες μεθόδους: 
            
            
               α)επίθεση· 
            
            
               β)εκτύπωση· 
            
            
               γ)συνδυασμός επίθεσης και εκτύπωσης.
            
            
               2.Τα χαρακτηριστικά ασφαλείας εφαρμόζονται στις μονάδες συσκευασίας προϊόντων καπνού κατά τρόπο που:
            
            
               α)επιτρέπει την ταυτοποίηση και την εξακρίβωση της γνησιότητας κάθε επιμέρους μονάδας συσκευασίας προϊόντος καπνού καθ’ όλη τη διάρκεια της περιόδου που το προϊόν καπνού διατίθεται στην αγορά· και 
            
            
               β)προστατεύει τα χαρακτηριστικά ασφαλείας από το ενδεχόμενο αντικατάστασης, επαναχρησιμοποίησης ή τροποποίησής τους με οποιονδήποτε τρόπο.
            
            
               Άρθρο 6
            
            
               Ακεραιότητα των χαρακτηριστικών ασφαλείας
            
            
               1.Τα κράτη μέλη μπορούν να αποφασίζουν, ανά πάσα στιγμή, την εφαρμογή ή κατάργηση συστημάτων εναλλαγής των χαρακτηριστικών ασφαλείας.
            
            
               2.Εάν κράτος μέλος έχει λόγους να πιστεύει ότι τίθεται σε κίνδυνο η ακεραιότητα οποιουδήποτε στοιχείου εξακρίβωσης της γνησιότητας ενός χαρακτηριστικού ασφαλείας που χρησιμοποιείται επί του παρόντος στην αγορά του, επιβάλλει την αντικατάσταση ή την τροποποίηση του εν λόγω χαρακτηριστικού ασφαλείας. Εάν κράτος μέλος εντοπίσει χαρακτηριστικό ασφαλείας που έχει υπονομευτεί, ενημερώνει τους οικείους κατασκευαστές και εισαγωγείς προϊόντων καπνού, καθώς και τους οικείους παρόχους χαρακτηριστικών ασφαλείας εντός πέντε εργάσιμων ημερών.
            
            
               3.Τα κράτη μέλη μπορούν να θεσπίζουν επίσημες οδηγίες ή απαιτήσεις για την ασφάλεια των διαδικασιών παραγωγής και διανομής, για παράδειγμα, σε σχέση με τη χρήση ασφαλούς εξοπλισμού και άλλων στοιχείων, την πραγματοποίηση ελέγχων, τη χρήση εργαλείων παρακολούθησης των ποσοτήτων που κατασκευάζονται και την ασφάλεια των αποστολών προϊόντων, προκειμένου να αποτρέπονται, να αποθαρρύνονται, να εντοπίζονται και να μετριάζονται η παράνομη παραγωγή, διανομή ή κλοπή χαρακτηριστικών ασφαλείας και των στοιχείων εξακρίβωσης της γνησιότητας από τα οποία αποτελούνται.
            
            
               Άρθρο 7
            
         
         
            
               Εξακρίβωση της γνησιότητας των προϊόντων καπνού
            
            
               1.Τα κράτη μέλη διασφαλίζουν ότι διαθέτουν τα απαραίτητα μέσα για την ανάλυση κάθε συνδυασμού των στοιχείων εξακρίβωσης της γνησιότητας που επιτρέπουν να χρησιμοποιούνται για την ανάπτυξη χαρακτηριστικών ασφαλείας, σύμφωνα με τα άρθρα 3 και 4 της παρούσας απόφασης, προς τον σκοπό της εξακρίβωσης της γνησιότητας ή μη των μονάδων συσκευασίας προϊόντων καπνού. Η ανάλυση θα πρέπει να πραγματοποιείται σύμφωνα με διεθνώς αναγνωρισμένα κριτήρια επιδόσεων και μεθοδολογία αξιολόγησης, όπως εκείνα που καθορίζονται στο πρότυπο ISO 12931:2012. 
            
            
               2.Τα κράτη μέλη επιβάλλουν στους κατασκευαστές και τους εισαγωγείς προϊόντων καπνού που είναι εγκατεστημένοι στο έδαφός τους να παρέχουν, κατόπιν γραπτού αιτήματος, δείγματα των προϊόντων καπνού που διατίθενται τη δεδομένη στιγμή στην αγορά. Τα δείγματα παρέχονται στη μορφή μονάδας συσκευασίας και περιλαμβάνουν το εφαρμοσθέν χαρακτηριστικό ασφαλείας. Τα κράτη μέλη θέτουν, κατόπιν αιτήματος, στη διάθεση της Επιτροπής τα δείγματα προϊόντων καπνού που έχουν παραλάβει.
            
            
               3.Τα κράτη μέλη παρέχουν, κατόπιν αιτήματος, αμοιβαία συνδρομή για την εξακρίβωση της γνησιότητας προϊόντων καπνού που προορίζονται για την εθνική αγορά άλλου κράτους μέλους, μεταξύ άλλων μέσω της ανταλλαγής δειγμάτων που έχουν παραλάβει σύμφωνα με την παράγραφο 2.
            
            
               Άρθρο 8
            
            
               Ανεξαρτησία των παρόχων στοιχείων εξακρίβωσης της γνησιότητας
            
            
               1.Για τους σκοπούς του άρθρου 3 παράγραφος 2, ένας πάροχος στοιχείων εξακρίβωσης της γνησιότητας, καθώς και, όπου συντρέχει τέτοια περίπτωση, οι υπεργολάβοι του, θεωρούνται ανεξάρτητοι εάν πληρούν τα ακόλουθα κριτήρια:
            
            
               α)ανεξαρτησία από την καπνοβιομηχανία σε επίπεδο νομικής μορφής, οργάνωσης και λήψης αποφάσεων. Ειδικότερα, αξιολογείται αν η επιχείρηση ή ο όμιλος επιχειρήσεων τελεί υπό τον άμεσο ή έμμεσο έλεγχο της καπνοβιομηχανίας, συμπεριλαμβανομένης της μειοψηφικής συμμετοχής·
            
            
               β)ανεξαρτησία από την καπνοβιομηχανία σε οικονομικό επίπεδο, η οποία θα τεκμαίρεται αν η επιχείρηση ή όμιλος επιχειρήσεων, πριν αναλάβει καθήκοντα, πραγματοποιεί κατά τα τελευταία δύο ημερολογιακά έτη λιγότερο από το 10 % του συνολικού ετήσιου παγκόσμιου κύκλου εργασιών του, χωρίς να συνυπολογίζεται ο ΦΠΑ και οι λοιποί έμμεσοι φόροι, με την παροχή αγαθών και υπηρεσιών στον κλάδο των προϊόντων καπνού, όπως προκύπτει από τους πλέον πρόσφατους εγκεκριμένους λογαριασμούς. Για κάθε επόμενο ημερολογιακό έτος, ο ετήσιος παγκόσμιος κύκλος εργασιών, χωρίς να συνυπολογίζεται ο ΦΠΑ και οι λοιποί έμμεσοι φόροι, από την παροχή αγαθών και υπηρεσιών στον κλάδο των προϊόντων καπνού δεν υπερβαίνει το 20 %·
            
            
               γ)απουσία συγκρούσεων συμφερόντων με την καπνοβιομηχανία των προσώπων που είναι υπεύθυνα για τη διοίκηση της επιχείρησης ή του ομίλου επιχειρήσεων, συμπεριλαμβανομένων των μελών του διοικητικού συμβουλίου και κάθε άλλου διοικητικού οργάνου, οποιαδήποτε μορφής. Ειδικότερα, τα εν λόγω πρόσωπα:
            
            
               i)δεν έχουν συμμετάσχει σε εταιρικές δομές της καπνοβιομηχανίας κατά τα τελευταία πέντε έτη,
            
            
               ii)ενεργούν ανεξάρτητα από κάθε χρηματικό ή μη χρηματικό συμφέρον που συνδέεται με την καπνοβιομηχανία, συμπεριλαμβανομένης της κατοχής μετοχών, της συμμετοχής σε ιδιωτικά συνταξιοδοτικά προγράμματα και της διατήρησης συμφερόντων από τους συντρόφους, συζύγους ή άμεσους συγγενείς τους, ανιόντες ή κατιόντες.
            
            
               2.Στις περιπτώσεις που πάροχος στοιχείων εξακρίβωσης της γνησιότητας κάνει χρήση των υπηρεσιών υπεργολάβων, παραμένει υπεύθυνος για τη διασφάλιση της συμμόρφωσης των εν λόγω υπεργολάβων με τα κριτήρια ανεξαρτησίας που ορίζονται στην παράγραφο 1.
            
            
               3.Τα κράτη μέλη, καθώς και η Επιτροπή, μπορούν να απαιτούν από τους παρόχους στοιχείων εξακρίβωσης της γνησιότητας, συμπεριλαμβανομένων, όπου συντρέχει τέτοια περίπτωση, των υπεργολάβων τους, να τους παρέχουν τα απαραίτητα έγγραφα για την αξιολόγηση της συμμόρφωσης με τα κριτήρια που καθορίζονται στην παράγραφο 1. Στα έγγραφα αυτά μπορεί να συμπεριλαμβάνονται ετήσιες δηλώσεις συμμόρφωσης με τα κριτήρια ανεξαρτησίας που ορίζονται στην παράγραφο 1. Τα κράτη μέλη και η Επιτροπή μπορούν να ορίζουν ότι στις ετήσιες δηλώσεις συμπεριλαμβάνεται πλήρης κατάλογος των υπηρεσιών που παρασχέθηκαν στην καπνοβιομηχανία κατά τη διάρκεια του προηγούμενου ημερολογιακού έτους, καθώς και ατομικές δηλώσεις οικονομικής ανεξαρτησίας από την καπνοβιομηχανία όλων των μελών της διοίκησης του ανεξάρτητου παρόχου.
            
            
               4.Κάθε μεταβολή των περιστάσεων που σχετίζεται με τα κριτήρια που αναφέρονται στην παράγραφο 1 η οποία είναι ικανή να επηρεάσει την ανεξαρτησία παρόχου στοιχείων εξακρίβωσης της γνησιότητας (συμπεριλαμβανομένων, όπου συντρέχει τέτοια περίπτωση, των υπεργολάβων του) και η οποία διατηρείται για δύο συναπτά ημερολογιακά έτη κοινοποιείται αμελλητί στα οικεία κράτη μέλη και στην Επιτροπή.
            
            
               5.Στην περίπτωση που από πληροφορίες ληφθείσες κατά την παράγραφο 3 ή από κοινοποίηση κατά την παράγραφο 4 προκύψει ότι πάροχος στοιχείων εξακρίβωσης της γνησιότητας (συμπεριλαμβανομένων, όπου συντρέχει τέτοια περίπτωση, των υπεργολάβων του) δεν πληροί πλέον τις απαιτήσεις που ορίζονται στην παράγραφο 1, τα κράτη μέλη, εντός εύλογου χρονικού διαστήματος και το αργότερο μέχρι το τέλος του ημερολογιακού έτους που έπεται του ημερολογιακού έτους εντός του οποίου λήφθηκαν οι πληροφορίες ή η κοινοποίηση, λαμβάνουν όλα τα αναγκαία μέτρα για να διασφαλίσουν τη συμμόρφωση με τα κριτήρια που ορίζονται στην παράγραφο 1.
            
            
               6.Οι πάροχοι στοιχείων εξακρίβωσης της γνησιότητας ενημερώνουν αμελλητί τα οικεία κράτη μέλη και την Επιτροπή για κάθε περιστατικό απειλής ή άλλης απόπειρας άσκησης αθέμιτης επιρροής το οποίο θα μπορούσε, πραγματικά ή δυνητικά, να υπονομεύσει την ανεξαρτησία τους.
            
            
               7.Οι δημόσιες αρχές και οι επιχειρήσεις δημοσίου δικαίου, μαζί με τους υπεργολάβους τους, τεκμαίρεται ότι είναι ανεξάρτητες από την καπνοβιομηχανία.
            
            
               8.Οι διαδικασίες που διέπουν την παρακολούθηση της συμμόρφωσης με τα κριτήρια ανεξαρτησίας που καθορίζονται στην παράγραφο 1 επανεξετάζονται περιοδικά από την Επιτροπή προς τον σκοπό της αξιολόγησης της συμμόρφωσής τους με τις απαιτήσεις της παρούσας απόφασης. Τα πορίσματα της επανεξέτασης δημοσιεύονται και συμπεριλαμβάνονται στην έκθεση σχετικά με την εφαρμογή της οδηγίας 2014/40/ΕΕ που προβλέπεται στο άρθρο 28 της εν λόγω οδηγίας.
            
            
               Άρθρο 9
            
         
         
            
               Μεταβατική διάταξη
            
            
               1.Τα τσιγάρα και ο καπνός για στριφτά τσιγάρα που θα έχουν κατασκευαστεί στην Ένωση ή θα έχουν εισαχθεί στην Ένωση πριν από τις 20 Μαΐου 2019 και δεν θα φέρουν χαρακτηριστικό ασφαλείας σύμφωνα με την παρούσα απόφαση μπορούν να παραμείνουν σε ελεύθερη κυκλοφορία έως τις 20 Μαΐου 2020. 
            
            
               2.Τα προϊόντα καπνού, πέραν των τσιγάρων και του καπνού για στριφτά τσιγάρα, που θα έχουν κατασκευαστεί στην Ένωση ή θα έχουν εισαχθεί στην Ένωση πριν από τις 20 Μαΐου 2024 και δεν θα φέρουν χαρακτηριστικό ασφαλείας σύμφωνα με την παρούσα απόφαση μπορούν να παραμείνουν σε ελεύθερη κυκλοφορία έως τις 20 Μαΐου 2026.
            
            
               Άρθρο 10
            
            
               Αποδέκτες
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες, 15.12.2017
            
            
               
                     Για την Επιτροπή
               
               
                     Vytenis ANDRIUKAITIS
                     Μέλος της Επιτροπής
               
            
            
                     
                        
                           
                     
                  
               
         
         
            
                  
                     (1)
                  
                        ΕΕ L 127 της 29.4.2014, σ. 1.
               
               
                  
                     (2)
                  
                        ΕΕ L […] της […], σ. […].
               
               
                  
                     (3)
                  
                        ISO 12931:2012 «Performance criteria for authentication solutions used to combat counterfeiting of material goods» (Κριτήρια επιδόσεων των λύσεων εξακρίβωσης της γνησιότητας για την καταπολέμηση της απομίμησης υλικών αγαθών).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Ειδη στοιχειων εξακριβωσης της γνησιοτητας
            
            
                     
                        Εμφανή
                     
                     
                  
                  
                     
                        Ημισυγκαλυμμένα
                     
                  
                  
                     
                        Συγκαλυμμένα
                     
                  
               
                     
                        Γραμμοκόσμημα
                     
                     
                        Διακοσμητική διάταξη δύο ή περισσότερων σύμπλεκτων ταινιών τυπωμένων σε πολλαπλά μη τυποποιημένα χρώματα.
                     
                  
                  
                     
                        Εικόνες λέιζερ
                     
                     
                        Η εικόνα καθίσταται ορατή στο ανθρώπινο μάτι μόνο όταν φωτιστεί με φως συγκεκριμένου μήκους κύματος, όπως με δείκτη λέιζερ. 
                     
                  
                  
                     
                        Σημάνσεις DNA
                     
                     
                        Εργαστηριακός δείκτης ο οποίος χρησιμοποιεί αρχές των συνδυαστικών μαθηματικών για τον προσδιορισμό νουκλεοτιδικών αλληλουχιών. 
                     
                  
               
                     
                        Εκτύπωση ίριδας
                     
                     
                        Συνδυασμός δύο ή περισσότερων χρωμάτων και ανεπαίσθητα σταδιακή συγχώνευση των χρωμάτων μεταξύ τους, που οδηγεί στον σχηματισμό παρεμβαλλόμενων αποχρώσεων (εμφάνιση ίριδας).
                     
                  
                  
                     
                        Πολωμένη εικόνα
                     
                     
                        Η εικόνα καθίσταται ορατή στο ανθρώπινο μάτι μόνο όταν τοποθετηθεί επάνω της ειδικό φίλτρο πόλωσης.
                     
                  
                  
                     
                        Μοριακές σημάνσεις
                     
                     
                        Χημικός δείκτης ο οποίος συχνά αποτελείται από τα βασικά υλικά του αντικειμένου στο οποίο προστίθεται και ο οποίος καθιστά δυνατή την ανίχνευση τυχόν αραίωσης και των αναλογιών ανάμειξης υλικών. Κωδικοποιείται με μοναδικό τρόπο και ενσωματώνεται σε επίπεδο ιχνών. 
                     
                  
               
                     
                        Λανθάνουσα εικόνα
                     
                     
                        Γραμμικό μοτίβο τυπωμένο με βαθυτυπία το οποίο εμφανίζει διαφορετική εικόνα όταν το αντικείμενο επί του οποίου έχει τυπωθεί εξετάζεται υπό γωνία. Μπορεί να συνδυάζεται με οπτικώς μεταβλητή μελάνη.
                     
                  
                  
                     
                        Χαρτί αδρανές στο υπεριώδες φως
                     
                     
                        Ειδικό χαρτί το οποίο δεν αντανακλά το υπεριώδες φως. Κατάλληλο για εκτύπωση με υπεριώδεις μελάνες (UV) που καθίστανται ορατές υπό ειδικές λάμπες υπεριώδους φωτός. 
                     
                  
                  
                     
                        Ίνες ασφαλείας (συγκαλυμμένες) 
                     
                     
                        Αόρατες φθορίζουσες ίνες οι οποίες τοποθετούνται σε τυχαίες θέσεις σε κατάλληλο χαρτί. Δεν είναι δυνατή η ηλεκτρονική σάρωση ή φωτοτύπησή τους και καθίστανται ορατές μόνο υπό ειδικές λάμπες υπεριώδους φωτός. 
                     
                  
               
                     
                        Οπτικώς μεταβλητή μελάνη
                     
                     
                        Παρουσιάζει μεταβαλλόμενα χρώματα όταν εξετάζεται υπό διαφορετικές γωνίες. 
                     
                  
                  
                     
                        Ίνες ασφαλείας (ημισυγκαλυμμένες)
                     
                     
                        Ορατές φθορίζουσες ίνες οι οποίες ενσωματώνονται πλήρως ή εν μέρει σχηματίζοντας ένα τυχαίο μοτίβο το οποίο δεν είναι δυνατόν να αναπαραχθεί. Διατίθενται σε διάφορα χρώματα και σχήματα. Αλλάζουν χρώμα υπό υπεριώδες φως. 
                     
                  
                  
                     
                        Μαγνητικά στοιχεία
                     
                     
                        Διάταξη μαγνητικών στοιχείων η οποία παράγει ένα σήμα ή μία σειρά σημάτων η οποία μπορεί να εντοπιστεί από απόσταση με ειδικές συσκευές ταυτοποίησης.
                     
                  
               
                     
                        Ανάγλυφα μοτίβα
                     
                     
                        Βαθυτυπία που παράγει ψηλαφητό ανάγλυφο, το οποίο είναι δυνατόν να επιβεβαιωθεί υπό λοξό φωτισμό. Μπορεί να συνδυάζεται με λανθάνουσα εικόνα.
                     
                  
                  
                     
                        Μικροεκτύπωση
                     
                     
                        Εκτύπωση με τη χρήση εξαιρετικά μικρών χαρακτήρων οι οποίοι πρέπει να μεγεθυνθούν για να καταστούν αναγνώσιμοι με γυμνό μάτι.
                     
                  
                  
                     
                        Μελάνες που φθορίζουν σε υψηλότερη συχνότητα (αντι-Stokes)
                     
                     
                        Μελάνες με ιδιότητες αντι-Stokes οι οποίες μπορούν να εξεταστούν με συσκευή συγκριτικής φασματοσκόπησης (συσκευή VSC).
                     
                  
               
                     
                        Ολογράφημα
                     
                     
                        Απεικόνιση μιας πλήρως τρισδιάστατης φωτογραφικής καταγραφής ενός φωτεινού πεδίου με γωνία παρατήρησης.
                     
                  
                  
                     
                        Θερμοχρωματική μελάνη 
                     
                     
                        Θερμοευαίσθητη μελάνη η οποία αντιδρά στη μεταβολή της θερμοκρασίας. Η μελάνη αλλάζει χρώμα ή εξαφανίζεται όταν εκτίθεται σε μεταβολές της θερμοκρασίας.
                     
                  
                  
                     
                        Αντιδρώσες μελάνες (συγκαλυμμένες)
                     
                     
                        Άχρωμες ή διαφανείς μελάνες οι οποίες καθίστανται ορατές μετά από αντίδραση με ειδικό διαλύτη που εφαρμόζεται με ειδικά κατασκευασμένα εργαλεία υπό εργαστηριακές συνθήκες.
                     
                  
               
                     
                  
                  
                     
                        Αντιδρώσες μελάνες (ημισυγκαλυμμένες)
                     
                     
                        Άχρωμες ή διαφανείς μελάνες οι οποίες καθίστανται ορατές μετά από αντίδραση με ειδικό διαλύτη που εφαρμόζεται με ειδικό στυλό ή μαρκαδόρο.